Täna Riigikogu konverentsisaalis peetud Põllumajandus-Kaubanduskoja ja Maalehe konverentsil kuulutati Aasta Põllumeheks 2010 teraviljakasvataja Madis Ajaots Tartumaalt Rannu vallast. Ajaots on aastatega tõusnud kõrgete saakide meistriks, koristades viie valla maadel igal aastal 7000-8000 tonni teravilja. Tema rekordsaagiks on 8 t/ha, teravilja keskmine saagikus 5 t/ha. Kokku harib ta üle 2000 ha maad, majandades Pilsu talus ja OÜ-s Rannu  Seeme. Tööd teeb Aasta Põllumees 2010 filigraanse täpsusega, koostööd ka teadlastega. Madis Ajaots võitis täna teisegi preemia - Maalehe internetihääletusel valis rahvas ta ülekaalukalt rahvapõllumeheks.